સ્ટેચ્યુ ઓફ યુનિટી-એકતા યાત્રા રથનું પ્રસ્થાન કરાવ્યા બાદ સરદાર વલ્લભભાઇ પટેલના કરમસદ ખાતેના ઘરની મુલાકાત લઇ ઘરમાં રસપૂર્વક નિરીક્ષણ કર્યા બાદ નાયબ મુખ્યમંત્રી નીતિનભાઇ પટેલ મુલાકાત પોથીમાં નોંધ કરી હતી. તેમાં લખ્યું હતું કે, ‘આજરોજ ગુજરાત સરકાર દ્વારા આયોજિત “એકતા યાત્રા”ના શુભારંભ પ્રસંગે કરમસદ આવવાનું થયું. અને ભારતના મહાન નેતા - લોખંડી પુરુષ - અખંભ ભારતના નિર્માતા સરદાર વલ્લભભાઇ પટેલના નિવાસસ્થાનના દર્શન કરવાની-પવિત્ર ઘરમાં આવવાનો લાભ મળ્યો તે મારા માટે સૌભાગ્યની વાત છે. દુનિયાની સૌથી ઊંચી ૧૮૨ મીટરની સરદાર સાહેબની પ્રતિમાનું સરદાર સરોવર બંધ ખાતે નિર્માણ કાર્ય પુરૂં થઇ ચૂકયું છે અને તા. ૩૧/૧૦/૧૮ સરદાર જયંતીના પવિત્ર દિવસે આ પ્રતિમાનું રાષ્ટ્ર અર્પણ વડાપ્રધાન નરેન્દ્રભાઇ મોદીના હસ્તે થવાનું છે તેવા સમય દરમિયાન જ કરમસદમાં સરદાર સાહેબના ઘરની મુલાકાત લેતા મને ખૂબ જ આનંદ અને રોમાંચ થાય છે. સરદાર વલ્લભભાઇ પટેલને ખૂબ ખૂબ વંદન’ - નીતિન પટેલ.